Administrația Frtiz a reacționat după publicarea de către Ziua de Vest a articolului: "Viceprimarul Lațcău, păcălit de oltenii de la Brantner". Și s-a apucat să spele străzile și trotuarele din Timișoara. Nu fără să facă din asta un titlu de glorie.
"Primăria Municipiului Timișoara a efectuat și o primă operațiune de spălare și curățare a carosabilului", ne anunță reprezentanții municipalității, când, de fapt, este vorba de o acțiune a operatorului de salubritate stradală angajat și plătit de oraș. Noutatea ar fi că acesta ar fi cumpărat patru "aspiratoare", pentru ca… primăria să crească nivelul de calitate al acțiunilor de curățenie din oraș.
În număr de patru, aceste înalte cuceriri ale tehnologiei mondiale aspiră, udă, mătură și spală, se laudă primăria cu achiziția operatorului de salubritate
Conform contractului, Brantner este obligată să curețe mecanizat spațiile pietonale, dar mașinile cu care ar trebui să facă acest lucru stau în garaj din 2021. Acum le-au șters doar de praf și spun că au cumpărat unele noi.
"Primăria Municipiului Timișoara, prin operatorul de salubrizare, crește calitatea acțiunilor de curățenie din oraș. Patru noi aparate sunt utilizate pentru măturarea și aspirarea trotuarelor. Aspiratoarele, udă, mătură și spală, înlăturând praful, murdăria și deșeurile de mici dimensiuni de pe trotuare. Aparatele vor fi utilizate în toate zonele din oraș, zilnic, conform graficelor de lucrări. Acestea permit o curățare mai eficientă pe întreaga suprafață a trotuarelor, chiar și în zonele mai greu accesibile. De asemenea, funcția de udare contribuie la diminuarea cantității de praf.", anunță primăria.
Aceștia mai spun că mașinăriile ar ajuta la eliminarea prafului saharian care ar fi afectat Timișoara, iar măsura ar fi agerată cu Garda de Mediu. Vă reamintim că primăria a fost și amendată pentru mizeria din oraș în trecut.
Anunțând ca și cum chiar primăria a făcut curat și a dat cu mătura, instuția se "autofelicită" pentru că a reușit curățarea șoselelor.
"Primăria Municipiului Timișoara a efectuat și o primă operațiune de spălare și curățare a carosabilului, solicitând șoferilor să parcheze alternativ, în două zile consecutiv, pe strada Macilor. Sistemul a funcționat și astfel a fost posibilă curățarea șoselei și pe porțiunile unde sunt parcate mașinile, până la bordură. Acest sistem de parcare alternativă, în vederea operațiunilor de curățenie, va fi extins pe mai multe străzi", mai anunță primăria.